Miller se Titans oorrompel Boucher se IndiansDavid Miller het vinnige lopies vir die Gujurat Titans geslaan. (Foto: Twitter/Gujurat Titans) David Miller se kolf het weer die praatwerk vir die Gujurat Titans in hul wedstryd teen die Mumbai Indians gedoen. Die Protea-hotklou het 46 lopies van slegs 22 aflewerings geslaan en sy beurt het vier groot sesse ingesluit. Sy vennootskap van 71 lopies om die vyfde paaltjie saam met Abhinav Manohar het ongetwyfeld die wind uit Mumbai se seile gehaal. Die twee kolwers het ŉ gemiddeld van twee lopies per bal aangeteken en hul vuurwerkvertoning het gesorg dat Gujurat 207 lopies in sy toegelate 20 boulbeurte kon slaan. Daarna het Mumbai – wat deur Mark Boucher afgerig word – gesukkel om die mas teen die draaiboulwerk van Noor Ahmad en Rashid Khan op te kom. Hulle kon uiteindelik net 152 lopies bymekaarskraap om met 55 lopies die onderspit te delf. Gujurat Titans 207/6 in 20 boulbeurte: Shubman Gill 56, David Miller 46 en Piyush Chawla 2/34. Mumbai Indians 152/9 in 20 boulbeurte: Nehal Wadhera 40, Noor Ahmad 3/37 en Rashid Khan 2/27.